Diari Oficial de la Generalitat Valenciana


Sumari del DOGV 3492, del 11-05-1999 (1999/3747)

RESOLUCIÓ de 19 d'abril de 1999, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni de col·laboració entre la Conselleria de Benestar Social i l'organisme autònom de l'Ajuntament de la Vila Joiosa Fundació Pública Parra-Conca per a la gestió del Centre Ocupacional/ Residència, situat a la Vila Joiosa.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3492

Data del DOGV
:   11-05-1999

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   1999/3747


Data del document
:   19-04-1999

Organisme emissor
:   Conselleria de Presidència

Tipus de document
:   Resolució

Anàlisi jurídica

 Descriptors 

:   * Vila Joiosa, la
    * servei social
    * cooperació administrativa
    * administració local
    * equipament col·lectiu

RESOLUCIÓ de 19 d'abril de 1999, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni de col·laboració entre la Conselleria de Benestar Social i l'organisme autònom de l'Ajuntament de la Vila Joiosa Fundació Pública Parra-Conca per a la gestió del Centre Ocupacional/Residència, situat a la Vila Joiosa. [1999/X3747]
  
Subscrit, després de la tramitació prèvia reglamentària, entre la Conselleria de Benestar Social i l'organisme autònom de l'Ajuntament de la Vila Joiosa Fundació Pública Parra-Conca, el 19 de novembre de 1998, un Conveni de col·laboració per a la gestió del Centre Ocupacional/Residència situat a la Vila Joiosa, i en compliment del que estableix l'article 15.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0531/1999, i que figura com a annex d'aquesta resolució.
  
València, 19 d'abril de 1999.- La subsecretària del Secretariat del Govern i Relacions amb les Corts: Catalina Escuín Palop.
  
Conveni de col·laboració entre la Conselleria de Benestar Social i l'organisme autònom de l'Ajuntament de la Vila Joiosa Fundació pública Parra-Conca, per a la gestió del centre ocupacional/residència, situat a la Vila Joiosa.
  
A la ciutat de València, a 19 de novembre de 1998
  
Compareixen:
  
D'una banda, la consellera de Benestar Social, la senyora Marcela Miró Pérez, en virtut de les competències atribuïdes per l'article 2 del Decret 37/1997, de 26 de febrer, del Govern Valencià, pel qual s'aprova el Reglament Orgànic i Funcional de la Conselleria de Benestar Social, i autoritzada com cal per a la signatura d'aquest conveni en virtut de l'acord adoptat pel ple del Consell de la Generalitat Valenciana en la sessió del dia 10 de novembre de 1998, tal com estableix l'article 45 bis del Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana, i l'article 2.2 del Decret 20/1993, de 8 de febrer, del Govern Valencià, pel qual es regula el Registre de Convenis i s'estableix el règim públic i pressupostari dels convenis que subscriga la Generalitat Valenciana (DOGV núm. 1.968, de 19 de febrer de 1993).
  
De l'altra, el president de l'organisme autònom municipal Fundació Pública Parra-Conca, el senyor Juan Segovia Esquerdo, constituïda per acord municipal plenari del 16 de maig de 1996 en què va aprovar els estatuts, exposats al públic en el BOP del 2 de juliol de 1996 i publicats íntegrament en el BOP del 14 de setembre de 1996.
  
Reconeixent-se les parts capacitat legal suficient per a obligar-se, compareixen en la representació que respectivament exerceixen i
  
Exposen:
  
Que la Conselleria de Benestar Social de la Generalitat Valenciana té sengles edificis destinats a centre ocupacional i residència per a persones amb discapacitat, situats a la partida de les Atalaies, la titularitat dels quals pertany a la Generalitat Valenciana.
  
Que la Conselleria de Benestar Social de la Generalitat Valenciana té entre els seus objectius prioritaris la protecció i l'ajuda dels sectors que requereixen una especial cura i atenció. Per això, es tendeix a establir els mitjans idonis i necessaris que coadjuven a aconseguir una adequada integració social d'aquells.
  
Un dels sectors que requereixen una especial atenció és el que fa referència a la política de previsió, de tractament, de rehabilitació i d'integració de les persones discapacitades, obligació que afecta els poders públics en virtut d'allò establit en l'article 49 de la Constitució Espanyola, i per a la qual la Generalitat Valenciana exerceix la titularitat de competències perquè així ho estableixen els articles 31.24 i 31.27 de l'Estatut d'Autonomia de la Comunitat Valenciana, Llei Orgànica 5/1982, d'1 de juliol.
  
Per tal d'aconseguir l'obtenció dels objectius assenyalats, és convenient acudir a la col·laboració interadministrativa prevista en els articles 55 i següents de la Llei 7/1985, de 2 d'abril, que regula les Bases de Règim Local, i complir així el manament constitucional de coordinació en l'actuació.
  
La Fundació Pública Parra-Conca, en aquest ànim de cooperació interadministrativa, i per l'interés que té l'entitat per l'atenció dels problemes socials de les persones discapacitades a la zona, està disposada a assumir la gestió del citat centre ocupacional i de la residència.
  
Per tot això, les parts que signen estableixen aquest conveni d'acord amb les següents:
  
Clàusules
  
Primera. L'objecte d'aquest conveni
  
Autoritzar l'ocupació del centre ocupacional i de la residència ubicats a la Vila Joiosa, partida de les Atalaies, s/n, construïts en un solar amb una superfície de 10.000 m2, a l'organisme autònom Fundació Pública Parra-Conca, amb l'informe previ de la Conselleria d'Economia i Hisenda, d'acord amb l'article 73 de la Llei 3/1986, de 24 d'octubre, de Patrimoni de la Generalitat Valenciana, pel temps de vigència d'aquest conveni.
  
Encomanar la gestió del centre ocupacional i de la residència descrits més amunt a l'organisme autònom Fundació Pública Parra-Conca, a l'empara de l'article 15 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Segona
  
L'organisme autònom municipal Fundació Pública Parra-Conca assumeix la gestió dels centres indicats en la clàusula primera en els termes d'aquest conveni i amb subjecció a allò establit en la Llei 5/1997, de 25 de juny, per la qual es regula el sistema de serveis socials en l'àmbit de la Comunitat Valenciana, i en tot allò que no s'hi opose, pel Decret 40/1990, del Consell, de 26 de febrer i per l'Ordre de 9 d'abril de 1990, de la Conselleria de Treball i Seguretat Social, per la qual es desplega l'anterior decret.
  
Tercera
  
Sobre això, i tal com indica l'annex V de l'Ordre de 9 d'abril de 1990, de la Conselleria de Treball i Seguretat Social, de Registre, Autorització i Acreditació dels Serveis Socials de la Comunitat Valenciana, la finalitat d'aquests centres és oferir serveis de residència i de teràpia ocupacional, donar suport a l'autonomia personal i a la integració social, i desenvolupar hàbits de convivència d'acord amb les necessitats de les persones usuàries. Per tot això, caldrà prestar l'assistència mínima següent:
  
- Tècniques de socialització,
  
- Activitats ocupacionals prelaborals,
  
- Formació d'hàbits d'autonomia,
  
- Teràpia i rehabilitació,
  
- Oci i temps lliure,
  
- Orientació laboral, i
  
- Serveis complementaris de transport i de menjador.
  
La residència de persones minusvàlides prestarà els serveis de manutenció i d'allotjament com a complement dels oferits pel centre ocupacional.
  
La contractació de la plantilla de personal serà la següent:
  
Centre ocupacional Residència de persones discapacitades
  
0,5 director/a 0,5 director/a
  
6 monitors/es 13 vetladors/ores
  
0,5 psicòleg/òloga 0,5 psicòleg/òloga
  
0,5 conserge 0,5 conserge
  
0,5 oficial manteniment 0,5 oficial manteniment
  
0,5 t. social 0,5 t. social
  
0,5 administratiu/iva 0,5 administratiu/iva
  
El concepte 0,5 significa que el professional o la professional estarà contractat a mitja jornada.
  
Les obligacions laborals pel que fa al personal corresponen únicament i exclusiva a l'organisme autònom Fundació Pública Parra-Conca, i la Conselleria de Benestar Social hi serà totalment aliena. No obstant això, la Direcció General de Serveis Socials podrà exigir a l'organisme autònom Fundació Pública Parra-Conca tots els documents que necessite per tal de verificar el compliment de les obligacions imposades per la legislació laboral vigent.
  
L'organització dels torns de personal es realitzarà de manera que, en tot moment, s'assegure l'atenció de les persones usuàries i el correcte funcionament dels centres, amb cobertura de personal suficient en tots els torns, d'acord amb la llista de personal que s'estableix més amunt.
  
Quarta
  
Les baixes laborals del personal de més de 10 dies de duració i els períodes reglamentaris de vacances del personal d'atenció directa i de serveis, si és el cas, hauran de ser coberts per personal contractat per a això.
  
En cas de seleccionar el personal com a funcionari o com a personal laboral fix, caldrà tenir en compte en la convocatòria per a la provisió de places els criteris d'igualtat, de mèrits i de publicitat.
  
Cinquena
  
Correspondrà a la Conselleria de Benestar Social, mitjançant la Direcció Territorial d'Alacant, determinar les admissions de les persones usuàries, tot prioritzant-ne les que procedisquen de la Vila Joiosa i de les poblacions limítrofes. Pel que fa a estades, trasllats, vacances i baixes caldrà respectar els drets fonamentals i les llibertats de les persones beneficiàries ateses, i complir tant les instruccions de la Direcció Territorial de Benestar Social d'Alacant com la normativa vigent emesa per la Direcció General de Serveis Socials.
  
Sisena
  
El nombre de places dels centres fins al 31 de desembre de 1998, serà 44 al centre ocupacional i 30 a la residència.
  
Setena
  
Serà a càrrec de la Conselleria de Benestar Social la totalitat de l'equipament, i estendrà acta d'inventari per duplicat exemplar, una còpia de la qual quedarà en poder de la Fundació Pública Parra-Conca, i l'altra en poder de la Direcció Territorial de Benestar Social d'Alacant. Aquesta acta s'estendrà tant al començament del conveni com immediatament abans que acabe.
  
Vuitena
  
Són obligacions de la Fundació Pública Parra-Conca:
  
- Fer-se càrrec de tots els tributs inherents a l'immoble durant el temps que siga ocupat.
  
- El pagament i el control de tots els consumibles necessaris per al correcte funcionament dels centres (energia elèctrica, telèfon, aigua, gasoli i/o gas, productes de neteja, etc.), i tots els que conformen la totalitat suficient per a una correcta gestió dels centres.
  
- No realitzar obres de cap tipus sense autorització de la Direcció General de Serveis Socials, mitjançant la Direcció Territorial de Benestar Social d'Alacant.
  
- Quan, per l'ús normal i pel desgast, o per causa de força major, és necessària la reposició de maquinària, d'instal·lacions, de mobiliari i de la resta d'equipament de la residència, una vegada començada l'encomanda, serà a càrrec de la Fundació, i haurà de respectar en la situació o en les reparacions les qualitats i les prestacions dels elements originals, i també l'estètica o la imatge conjunta de l'establiment.
  
- Realitzar adequadament el manteniment i la reparació de l'edifici i de les instal·lacions, de manera que, a l'acabament de l'encomanda, tot això estiga en perfecte estat. La Direcció General de Serveis Socials podrà, en cas contrari, realitzar les reparacions i el manteniment necessaris, i el cost de tot això repercutirà en la Fundació Parra-Conca, amb la minoració, si és el cas, de la subvenció concedida en la quantia que hi procedisca.
  
- Indemnitzar per danys i perjudicis les persones particulars com a conseqüència de les operacions que requerisca el desenvolupament del servei, llevat que siga conseqüència d'una ordre de la Conselleria de Benestar Social. Contractarà amb alguna companyia d'assegurances legalment establida a Espanya les corresponents assegurances que cobrisquen els riscos derivats de la seua activitat (incendis, responsabilitat civil davant de tercers, etc.) pel que fa a explotació del servei i de tots els elements que integren l'objecte del contracte.
  
- Prestar el servei objecte d'aquest conveni tot garantint a les persones particulars el dret a utilitzar-lo en les millores condicions i amb la continuïtat prevista en la clàusula segona d'aquest conveni.
  
Novena
  
El preu plaça/dia ocupada per al centre ocupacional s'estableix en 2.315 PTA. El preu plaça/dia ocupada per a la residència s'estableix en 3.705 PTA.
  
Les places no ocupades es pagaran a un 85% del preu plaça/dia ocupada, tant per al centre ocupacional com per a la residència.
  
Deu
  
La Direcció General de Serveis Socials pagarà fins a un màxim de setze milions dues-centes vuitanta mil set-centes vuitanta-cinc pessetes (39.485.529 PTA), a càrrec de l'aplicació pressupostària 41.69.69.3872.91965.06148, línia de subvenció 437/1998.
  
Onze
  
La Conselleria de Benestar Social, mitjançant la Direcció General de serveis Socials, pagarà l'import previst en el conveni, per trimestres avançats, d'acord amb allò previst en l'article 32.2 de la Llei 15/1997, de 29 de desembre, de Pressupostos de la Generalitat Valenciana per a 1998. El lliurament corresponent al tercer trimestre es realitzarà amb la justificació prèvia de la quantitat lliurada corresponent al primer trimestre, i el del quart trimestre, una vegada justificada la quantitat avançada en els trimestres segon i tercer.
  
Dotze
  
La justificació de la despesa corresponent a cada trimestre es realitzarà dins del mes natural següent a l'acabament, i consistirà en la presentació davant de la Direcció Territorial de Benestar Social d'Alacant de les nòmines mensuals de persones ateses corresponents, en què caldrà detallar les places no ocupades juntament amb un certificat d'execució de la despesa emés per l'interventor de Fons. D'acord amb la justificació presentada es procedirà a la regularització que corresponga en els lliuraments corresponents als trimestres tercer i quart. Després de la justificació del quart trimestre, que s'haurà de produir durant el mes de gener de l'any vinent, es procedirà a la regularització final de les quantitats avançades.
  
Així mateix, la Fundació Pública Parra-Conca estarà obligada a comunicar el cobrament dels imports pagats per la Conselleria de Benestar Social. Aquesta comunicació consistirà en un certificat expedit pel tresorer intervingut per l'interventor de fons, que acredite l'ingrés en les arques de la fundació, en què se n'indique la data, la quantia i el concepte.
  
Abans del cobrament, la Fundació Pública Parra-Conca haurà d'acreditar que està al corrent en les obligacions tributàries i de Seguretat Social en la forma determinada per l'Ordre de la Conselleria d'Economia i Hisenda, de 30 de maig de 1996.
  
Tretze
  
Per tal de vetlar pel compliment d'allò estipulat en aquest conveni i per la qualitat del servei prestat, es crearà una comissió de seguiment formada per aquests membres:
  
- La cap de Secció de Discapacitats de la Direcció Territorial de Benestar Social d'Alacant, qui actuarà com a secretària de la comissió.
  
- Un membre del Servei de Discapacitats de la Direcció General de Serveis Socials.
  
- El cap de Secció d'Assumptes Econòmics de la Direcció Territorial de Benestar Social d'Alacant.
  
- El director de la residència de discapacitats-centre ocupacional.
  
- Una persona representant electa dels personal dels centres.
  
- Una persona representant de l'organisme autònom Fundació Pública Parra-Conca.
  
Aquesta comissió es reunirà, si més no, una vegada cada semestre i quan així ho sol·licite alguna de les parts, i elevarà a la Conselleria de Benestar Social proposta raonada de totes les modificacions derivades del seguiment d'aquest conveni que es considere oportú introduir-hi, sempre que beneficien la qualitat dels serveis prestats i no repercutisquen en un increment de la quantitat consignada per la Conselleria de Benestar Social per a afrontar l'aplicació d'aquest conveni.
  
Aquesta comissió estarà formalment constituïda sempre que hi concórreguen un mínim de tres persones i que estiguen representades les parts que signen el conveni.
  
Catorze. Publicitat
  
En la publicitat i en les activitats que l'organisme autònom Fundació Pública Parra-Conca mantinga per qualsevol mitjà de comunicació social sobre les accions derivades de l'aplicació d'aquest conveni, s'hi farà constar expressament que aquestes es realitzen en virtut de la col·laboració convinguda entre la Conselleria de Benestar Social i l'organisme autònom Fundació Pública Parra-Conca.
  
Quinze. Inspecció
  
La Direcció General de Serveis Socials podrà exercir un seguiment periòdic mitjançant un contacte directe amb els centres i les persones usuàries ateses.
  
La Direcció General de Serveis Socials haurà de ser consultada prèviament per tal de mostrar la seua conformitat en qualsevol alteració de l'organització del servei, com ara la racionalització, les millores de mètode, els processos i la simplificació del treball i qualsevol altre que permeta el major i millor nivell de prestació del citat servei.
  
Setze. Assistència tècnica
  
La Direcció General de Serveis Socials proporcionarà el suport tècnic necessari per al funcionament i la gestió dels citats centre ocupacional i residència de discapacitats.
  
Disset
  
La duració d'aquest conveni s'estableix en 10 anys. Una vegada transcorregut aquest període, es prorrogarà, si no hi ha denúncia de les parts, per períodes de 10 anys, fins un màxim de 50 anys.
  
Tot això llevat de la clàusula desena, onzena i el primer paràgraf de la clàusula dotzena, amb la previsió de modificar-lo anualment mitjançant protocol addicional, en base al sistema de pagaments establert legalment per a l'exercici pressupostari corresponent i es prevea crèdit suficient.
  
Una vegada finalitzada la vigència del conveni, revertiran immediatament en la Conselleria de Benestar Social els edificis i l'equipament, cosa que s'ha de preveure amb temps suficient perquè tot quede lliure i a disposició de la Conselleria de Benestar Social en la data d'acabament del conveni.
  
Divuit
  
Per a tot allò no previst en aquest conveni, hi serà d'aplicació, quan pertoque, la legislació d'hisenda pública relativa a transferències corrents i la de contractació administrativa. Si hi manca, hi serà d'aplicació supletòria el dret comú.
  
Dènou
  
La Conselleria de Benestar Social podrà resoldre unilateralment el conveni si hi ha incompliment greu per part de l'entitat encomanada de les obligacions que s'hi estableixen, amb la consegüent deixada sense efecte o minoració de la subvenció que s'haja concedit i el pagament dels interessos de demora des del dia que es va pagar, i sense perjudici de la sanció que hi procedisca. Tot això de conformitat amb el que preveuen l'article 7 del Decret 20/93, de 8 de febrer, i el 47 de la Llei d'Hisenda Pública de la Generalitat Valenciana.
  
En aquestes condicions es formalitza aquest conveni, el qual, aprovat pels que hi intervenen, amb la lectura prèvia, signen i s'estén per quadruplicat i a un sol efecte al lloc i en la data indicats més amunt.
  
La consellera de Benestar Social,
  
MARCELA MIRÓ PÉREZ
  
El president de l'organisme autònom municipal,
  
Fundació Pública Parra-Conca,